CELEX: 32021D0927
Language: el
Date: 2021-05-31 00:00:00
Title: Εκτελεστική απόφαση (ΕΕ) 2021/927 της Επιτροπής της 31ης Μαΐου 2021 σχετικά με τον καθορισμό του ενιαίου διατομεακού διορθωτικού συντελεστή για την προσαρμογή των δωρεάν κατανομών δικαιωμάτων εκπομπής για την περίοδο 2021 έως 2025 [κοινοποιηθείσα υπό τον αριθμό C(2021) 3745] (Κείμενο που παρουσιάζει ενδιαφέρον για τον ΕΟΧ)

9.6.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 203/14
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2021/927 ΤΗΣ ΕΠΙΤΡΟΠΗΣ
         της 31ης Μαΐου 2021
         σχετικά με τον καθορισμό του ενιαίου διατομεακού διορθωτικού συντελεστή για την προσαρμογή των δωρεάν κατανομών δικαιωμάτων εκπομπής για την περίοδο 2021 έως 2025
         
            
               [κοινοποιηθείσα υπό τον αριθμό C(2021) 3745]
            
         
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κατ’ εξουσιοδότηση κανονισμό (ΕΕ) 2019/331 της Επιτροπής (1), της 19ης Δεκεμβρίου 2018, σχετικά με τον καθορισμό ενωσιακών μεταβατικών κανόνων για την εναρμονισμένη δωρεάν κατανομή δικαιωμάτων εκπομπής κατ’ εφαρμογή του άρθρου 10α της οδηγίας 2003/87/ΕΚ του Ευρωπαϊκού Κοινοβουλίου και του Συμβουλίου, και ιδίως το άρθρο 14 παράγραφος 6,
         Εκτιμώντας τα ακόλουθα:
         
                     (1)
                  
                  
                     Το άρθρο 10α παράγραφοι 5, 5α και 8 της οδηγίας 2003/87/ΕΚ του Ευρωπαϊκού Κοινοβουλίου και του Συμβουλίου (2) προβλέπει μέγιστη ετήσια ποσότητα δικαιωμάτων, δημιουργώντας τη βάση για τον υπολογισμό των δικαιωμάτων που κατανέμονται δωρεάν σε εγκαταστάσεις οι οποίες δεν καλύπτονται από το άρθρο 10α παράγραφος 3 της εν λόγω οδηγίας.
                  
               
                     (2)
                  
                  
                     Δεν θα πρέπει να σημειώνεται υπέρβαση της μέγιστης ποσότητας δωρεάν κατανομής δικαιωμάτων που προβλέπεται στο άρθρο 10α παράγραφος 5 της οδηγίας 2003/87/ΕΚ, μετά την αφαίρεση της ποσότητας που αναφέρεται στο άρθρο 10α παράγραφος 8 και λαμβάνοντας υπόψη, κατά περίπτωση, τη διαθέσιμη πρόσθετη ποσότητα που ορίζεται στο άρθρο 10α παράγραφος 5α της εν λόγω οδηγίας, ούτως ώστε να τηρείται το ποσοστό προς πλειστηριασμό που ορίζεται στο άρθρο 10 της οδηγίας 2003/87/ΕΚ. Για να διασφαλίζεται η μη υπέρβαση της εν λόγω μέγιστης ετήσιας ποσότητας δικαιωμάτων, θα πρέπει να εφαρμόζεται, αν είναι απαραίτητο, ετήσιος διατομεακός διορθωτικός συντελεστής, ώστε να μειώνεται με ομοιόμορφο τρόπο ο αριθμός των δωρεάν δικαιωμάτων για κάθε εγκατάσταση που είναι επιλέξιμη για δωρεάν κατανομή.
                  
               
                     (3)
                  
                  
                     Σύμφωνα με το άρθρο 14 παράγραφος 6 του κατ’ εξουσιοδότηση κανονισμού (ΕΕ) 2019/331, η Επιτροπή προσδιορίζει τον διατομεακό διορθωτικό συντελεστή για κάθε έτος της σχετικής περιόδου κατανομής μόλις κοινοποιούνται οι προκαταρκτικές ετήσιες ποσότητες δωρεάν δικαιωμάτων για την εν λόγω περίοδο.
                  
               
                     (4)
                  
                  
                     Ο διατομεακός διορθωτικός συντελεστής που εφαρμόζεται για κάθε έτος της περιόδου κατανομής 2021-2025 σε εγκαταστάσεις οι οποίες δεν χαρακτηρίζονται ως παραγωγοί ηλεκτρικής ενέργειας και δεν είναι νεοεισερχόμενες θα πρέπει να προσδιορίζεται με βάση την προκαταρκτική ετήσια ποσότητα δικαιωμάτων εκπομπής που κατανέμονται δωρεάν για την περίοδο κατανομής, μη συμπεριλαμβανομένων των δωρεάν δικαιωμάτων που κατανέμονται στις εγκαταστάσεις τις οποίες τα κράτη μέλη εξαιρούν από το σύστημα εμπορίας δικαιωμάτων εκπομπών της Ένωσης (ΣΕΔΕ της ΕΕ), σύμφωνα με το άρθρο 27 ή το άρθρο 27α της οδηγίας 2003/87/ΕΚ, και συμπεριλαμβανομένων των δωρεάν δικαιωμάτων που κατανέμονται σε εγκαταστάσεις τις οποίες τα κράτη μέλη περιλαμβάνουν στο ΣΕΔΕ σύμφωνα με το άρθρο 24 της εν λόγω οδηγίας.
                  
               
                     (5)
                  
                  
                     Για το 2021, η ενωσιακή ποσότητα δικαιωμάτων που αναφέρεται στο άρθρο 9 της οδηγίας 2003/87/ΕΚ ανέρχεται σε 1 571 583 007 δικαιώματα, όπως ορίζεται στο άρθρο 1 της απόφασης (ΕΕ) 2020/1722 της Επιτροπής (3). Σύμφωνα με το άρθρο 10 παράγραφος 1 πρώτο και δεύτερο εδάφιο της οδηγίας 2003/87/ΕΚ, η μέγιστη (ετήσια) ποσότητα που προβλέπεται στο άρθρο 10α παράγραφος 5 υπολογίστηκε σε 43 % της ποσότητας των 1 571 583 007 δικαιωμάτων, δηλαδή 675 780 693 δικαιώματα. Από την ποσότητα αυτή των 675 780 693 δικαιωμάτων, 32 500 000 δικαιώματα θα πρέπει να αφαιρούνται ετησίως σύμφωνα με το άρθρο 10α παράγραφος 8 της οδηγίας 2003/87/ΕΚ, με αποτέλεσμα η μέγιστη ποσότητα δικαιωμάτων για το 2021 να ανέρχεται σε 643 280 693. Σύμφωνα με το άρθρο 10α παράγραφος 5α της οδηγίας 2003/87/ΕΚ, μια πρόσθετη ποσότητα ύψους έως 3 % της συνολικής ποσότητας δικαιωμάτων, η οποία ανέρχεται σε 413 420 157 για τη δεκαετή περίοδο 2021-2030, θα χρησιμοποιούταν για την αύξηση της μέγιστης διαθέσιμης ποσότητας αν οι προκαταρκτικές ετήσιες ποσότητες δωρεάν δικαιωμάτων ανά εγκατάσταση που υποβλήθηκαν από τα κράτη μέλη και τα κράτη της ΕΖΕΣ μέλη του ΕΟΧ, με εφαρμογή του σχετικού συντελεστή που προσδιορίζεται στο παράρτημα V του κατ’ εξουσιοδότηση κανονισμού (ΕΕ) 2019/331, υπερέβαιναν τη μέγιστη ποσότητα που αναφέρεται στο άρθρο 10α παράγραφος 5 της οδηγίας. Ωστόσο, αυτό δεν συνέβη. Συνεπώς, ο ετήσιος διατομεακός διορθωτικός συντελεστής θα πρέπει να είναι 100 %.
                  
               
                     (6)
                  
                  
                     Τυχόν μη χρησιμοποιηθέντα δικαιώματα από τις μέγιστες ποσότητες του έτους 2021 θα πρέπει να καταστούν διαθέσιμα κατά το επόμενο έτος, δηλαδή το 2022. Η λογική αυτή θα πρέπει να εξακολουθήσει να εφαρμόζεται για τα επόμενα έτη κατά την περίοδο κατανομής 2021-2025 που αναφέρεται στο άρθρο 2 σημείο 15 του κατ’ εξουσιοδότηση κανονισμού (ΕΕ) 2019/331.
                  
               
                     (7)
                  
                  
                     Οι μέγιστες ποσότητες που προβλέπονται στο άρθρο 10α παράγραφοι 5, 5α και 8 της οδηγίας 2003/87/ΕΚ, οι εναρμονισμένοι κανόνες κατανομής και ο διατομεακός διορθωτικός συντελεστής πρέπει να εφαρμόζονται στα κράτη της ΕΖΕΣ μέλη του ΕΟΧ (4). Συνεπώς, είναι απαραίτητο οι προκαταρκτικές ετήσιες ποσότητες των δικαιωμάτων εκπομπής που κατανέμονται δωρεάν για την περίοδο 2021-2025 να λαμβάνονται υπόψη με βάση τα δεδομένα που έγιναν δεκτά από την Εποπτεύουσα Αρχή της ΕΖΕΣ όσον αφορά την Ισλανδία, τη Νορβηγία και το Λιχτενστάιν. Οι υπολογισμοί που αναφέρονται στην αιτιολογική σκέψη 5 αντικατοπτρίζουν αυτή την ανάγκη,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Για κάθε έτος της περιόδου κατανομής 2021-2025, ο ενιαίος διατομεακός διορθωτικός συντελεστής για την προσαρμογή των δωρεάν κατανομών δικαιωμάτων εκπομπής σύμφωνα με το άρθρο 10α παράγραφοι 5 και 5α της οδηγίας 2003/87/ΕΚ είναι 100 %.
         
         
            Άρθρο 2
            Η παρούσα απόφαση απευθύνεται στα κράτη μέλη.
         
         
            Βρυξέλλες, 31 Μαΐου 2021.
            
               
                  Για την Επιτροπή
               
               Frans TIMMERMANS
               
                  Εκτελεστικός Αντιπρόεδρος
               
            
         
         
            (1)  ΕΕ L 59 της 27.2.2019, σ. 8.
         
            (2)  Οδηγία 2003/87/ΕΚ του Ευρωπαϊκού Κοινοβουλίου και του Συμβουλίου, της 13ης Οκτωβρίου 2003, σχετικά με τη θέσπιση συστήματος εμπορίας δικαιωμάτων εκπομπής αερίων θερμοκηπίου εντός της Ένωσης και την τροποποίηση της οδηγίας 96/61/ΕΚ του Συμβουλίου (ΕΕ L 275 της 25.10.2003, σ. 32).
         
            (3)  Απόφαση (ΕΕ) 2020/1722 της Επιτροπής, της 16ης Νοεμβρίου 2020, σχετικά με την ενωσιακή ποσότητα εκχωρητέων δικαιωμάτων εκπομπής για το 2021 στο πλαίσιο του συστήματος εμπορίας δικαιωμάτων εκπομπής της ΕΕ (ΕΕ L 386 της 18.11.2020, σ. 26).
         
            (4)  Απόφαση της Μεικτής Επιτροπής του ΕΟΧ αριθ. 112/2020, της 14ης Ιουλίου 2020, για την τροποποίηση του παραρτήματος XX (Περιβάλλον) της συμφωνίας για τον ΕΟΧ (Δεν έχει ακόμη δημοσιευθεί στην Επίσημη Εφημερίδα).